CELEX: 32018D0752
Language: sk
Date: 2018-05-14 00:00:00
Title: Rozhodnutie Rady (EÚ) 2018/752 zo 14. mája 2018 o pozícii, ktorá sa má v mene Európskej únie zaujať na 99. zasadnutí Výboru pre námornú bezpečnosť Medzinárodnej námornej organizácie, pokiaľ ide o prijatie zmien predpisov SOLAS II-1/1 a II-1/8-1, schválenie súvisiacich usmernení o prevádzkových informáciách pre kapitánov v prípade zaplavenia pre osobné lode postavené pred 1. januárom 2014 a prijatie zmien Medzinárodného kódexu pre použitie postupov požiarnych testov z roku 2010

23.5.2018   
            
            
               SK
            
            
               Úradný vestník Európskej únie
            
            
               L 126/6
            
         ROZHODNUTIE RADY (EÚ) 2018/752
   zo 14. mája 2018
   o pozícii, ktorá sa má v mene Európskej únie zaujať na 99. zasadnutí Výboru pre námornú bezpečnosť Medzinárodnej námornej organizácie, pokiaľ ide o prijatie zmien predpisov SOLAS II-1/1 a II-1/8-1, schválenie súvisiacich usmernení o prevádzkových informáciách pre kapitánov v prípade zaplavenia pre osobné lode postavené pred 1. januárom 2014 a prijatie zmien Medzinárodného kódexu pre použitie postupov požiarnych testov z roku 2010
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,
   so zreteľom na návrh Európskej komisie,
   keďže:
   
               (1)
            
            
               Činnosť Únie v odvetví námornej dopravy by sa mala zameriavať na zlepšenie námornej bezpečnosti.
            
         
               (2)
            
            
               Výbor pre námornú bezpečnosť (MSC) Medzinárodnej námornej organizácie má na svojom 99. zasadnutí 16. – 25. mája 2018 (ďalej len „MSC 99“) prijať zmeny predpisov II-1/1 a II-1/8-1 Medzinárodného dohovoru o bezpečnosti ľudského života na mori (ďalej len „SOLAS“) o počítačovej podpore kapitána pri zabezpečovaní stability v prípade zaplavenia pre existujúce osobné lode (ďalej len „zmeny predpisov II-1/1 a II-1/8-1“), schváliť súvisiace usmernenia o prevádzkových informáciách pre kapitánov v prípade zaplavenia pre osobné lode skonštruované pred 1. januárom 2014 (ďalej len „súvisiace usmernenia“) a prijať zmeny Medzinárodného kódexu pre použitie postupov požiarnych testov z roku 2010 (ďalej len „kódex FTP“).
            
         
               (3)
            
            
               Je vhodné stanoviť pozíciu, ktorá sa má v mene Únie zaujať na zasadnutí MSC 99, keďže zmeny predpisov SOLAS II-1/1 a II-1/8-1, schválenie súvisiacich usmernení a prijatie zmien kódexu FTP budú môcť rozhodujúcim spôsobom ovplyvniť obsah práva Únie, konkrétne smernicu Európskeho parlamentu a Rady 2009/45/ES (1).
            
         
               (4)
            
            
               Zmeny predpisov SOLAS II-1/1 a II-1/8-1 a súvisiace usmernenia by mali vytvoriť prevádzkové usmernenia pre existujúce osobné lode, a to prostredníctvom poskytovania pravidelne aktualizovaných informácií o zostatkovej stabilite lode v poškodenom stave po zaplavení.
            
         
               (5)
            
            
               V zmenách kódexu FTP, ktoré sa týkajú požiadaviek na testovanie exponovaných podlahových krytín, by sa malo uviesť, že sa vzťahujú aj na osobné lode prepravujúce menej ako 36 cestujúcich.
            
         
               (6)
            
            
               V rozsahu, v akom môžu zmeny predpisov SOLAS II-1/1 a II-1/8-1, schválenie súvisiacich usmernení a zmeny kódexu FTP ovplyvniť ustanovenia smernice 2009/45/ES, pokiaľ ide o osobné lode a vysokorýchlostné osobné plavidlá vo vnútrozemskej doprave, patria uvedené zmeny do výlučnej právomoci Únie.
            
         
               (7)
            
            
               Únia nie je členom organizácie IMO ani zmluvnou stranou príslušných dohovorov a kódexov. Rada by preto mala poveriť členské štáty, aby vyjadrili pozíciu Únie a svoj súhlas s tým, že budú týmito zmenami viazané v rozsahu, v akom uvedené zmeny patria do výlučnej právomoci Únie,
            
         PRIJALA TOTO ROZHODNUTIE:
   Článok 1
   Pozíciou, ktorá sa má v mene Únie zaujať na 99. zasadnutí Výboru IMO pre námornú bezpečnosť, je schváliť:
   
               a)
            
            
               prijatie zmien predpisov SOLAS II-1/1 a II-1/8-1 uvedených v prílohe 1 k dokumentu IMO MSC 99/3 a schválenie súvisiacich usmernení uvedených v prílohe 1 k dokumentu podvýboru IMO pre dizajn a stavbu lodí (SDC) SDC 5/15;
            
         
               b)
            
            
               prijatie zmien tabuľky 1 v prílohe 3 ku kódexu FTP uvedeného v prílohe 2 k dokumentu IMO MSC 99/3.
            
         Článok 2
   1.   Pozíciu, ktorá sa má v mene Únie zaujať, stanovenú v článku 1, vyjadria členské štáty, ktoré sú všetky členmi IMO, konajúc spoločne v záujme Únie.
   2.   Menšie zmeny pozície uvedenej v článku 1 možno dohodnúť bez ďalšieho rozhodnutia Rady.
   Článok 3
   Členské štáty sa týmto poverujú, aby vyjadrili svoj súhlas s tým, že budú v záujme Únie viazané zmenami uvedenými v článku 1 v rozsahu, v akom uvedené zmeny patria do výlučnej právomoci Únie.
   Článok 4
   Toto rozhodnutie je určené členským štátom.
   
      V Bruseli 14. mája 2018
      
         
            Za Radu
         
         
            predsedníčka
         
         E. ZAHARIEVA
      
   
   
      (1)  Smernica Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (Ú. v. EÚ L 163, 25.6.2009, s. 1).